1.Johdanto

Venäjän hyökkäyssodalla on vakavia vaikutuksia Ukrainan talouteen. Etenkin vientiä on rajoittanut huomattavasti se, että Venäjän laivasto on saartanut Ukrainan Mustanmeren satamat, sillä ennen sotaa 90 prosenttia viljan ja öljykasvien viennistä kulki näiden satamien kautta.

Venäjän provosoimattomalla ja perusteettomalla hyökkäyksellä on jo nyt merkittäviä vaikutuksia maailman elintarvikemarkkinoihin, ja se heikentää entisestään maailmanlaajuista elintarviketurvaa. Ilman ripeitä toimia viljan maailmanlaajuinen tarjonta kärsii myös ensi vuonna. Normaalioloissa 75 prosenttia Ukrainan viljantuotannosta meni vientiin, ja sen osuus maan vuotuisista vientituloista oli noin 20 prosenttia. Noin kolmannes viennistä suuntautuu Eurooppaan, kolmannes Kiinaan ja kolmannes Afrikkaan.

EU on sitoutunut tukemaan Ukrainan taloutta ja talouden elpymistä, edistämään maailman elintarvikemarkkinoiden vakauttamista ja parantamaan maailmanlaajuista elintarviketurvaa. Näin ollen yhteinen haasteemme on tarjota Ukrainalle mahdollisuus viedä haluamiaan tavaroita, tukea edelleen paikallista tuotantoa ja varmistaa, että sekä vienti- että tuontiyhteyksiä Eurooppaan parannetaan huomattavasti. Tätä tavoitetta silmällä pitäen komissio ehdotti hiljattain, että kaikki jäljellä olevat tullit, joita sovelletaan tuontiin Ukrainasta EU:n ja Ukrainan välisen assosiaatiosopimuksen mukaisesti, poistetaan väliaikaisesti ja että kaikki ukrainalaista terästä koskevat kaupan suojatoimenpiteet keskeytetään.

Erityisesti maailmanlaajuisen elintarviketurvan kannalta on kiireellistä ja tärkeää antaa Ukrainalle mahdollisuus viedä maassa tällä hetkellä varastossa olevia maataloustuotteita maailmanmarkkinoille. Meidän on autettava Ukrainaa varmistamaan, että tulevat sadot voidaan varastoida turvallisesti ja että uusia viljakasveja voidaan kylvää.

Jotta maataloustuotteet pääsisivät EU:n ja maailmanmarkkinoille ja voitaisiin varmistaa, että Ukraina pystyy tuomaan ensiarvoisen tärkeitä tarvikkeita (kuten humanitaarista apua, elintarvikkeita, rehua, lannoitteita ja polttoainetta), on kiireellisesti perustettava vaihtoehtoisia logistiikkareittejä, joilla käytetään kaikkia liikennemuotoja ja joilla EU ja Ukraina yhdistetään toisiinsa, kunnes Ukrainan pääsy Mustanmeren reiteille on saatu palautettua. Tämä edellyttää tavaraliikenteen laajentamista ja kehittämistä näillä logistiikkareiteillä, jotka yhdistävät Ukrainan EU:n merisatamiin, joista tavarat voitaisiin lähettää eteenpäin tai jonne ne mahdollisesti voitaisiin myös varastoida. Tämä on tärkeää paitsi Ukrainan viljelijöille myös kuluttajille EU:ssa ja sen ulkopuolella.

Tässä tiedonannossa on kartoitettu EU:n jäsenvaltioiden, Ukrainan viranomaisten sekä EU:n ja Ukrainan sidosryhmien ilmoittamia keskeisiä pullonkauloja. Osana EU:n Ukrainan hyväksi toteuttamia solidaarisuustoimia Euroopan komissio esittää nyt toimintasuunnitelman, joka sisältää lyhyen, keskipitkän ja pitkän aikavälin toimenpiteitä näihin pullonkauloihin puuttumiseksi. Komissio tekee yhteistyötä jäsenvaltioiden, Ukrainan viranomaisten, liikenteenharjoittajien, laitetoimittajien ja molempien osapuolten kaikkien muiden asianomaisten sidosryhmien kanssa, jotta voidaan perustaa vaihtoehtoisia ja optimaalisia logistiikkareittejä eli uudet EU:n ja Ukrainan väliset solidaarisuuskaistat. Näillä kaistoilla helpotettaisiin erityisesti maataloustuotteiden kuljetusta Ukrainasta mutta myös kahdenvälistä tavarakauppaa ja Ukrainan pääsyä kansainvälisille markkinoille ja maailmanlaajuisiin toimitusketjuihin. Lisäksi niiden avulla varmistettaisiin, että kipeästi kaivattu vilja saadaan maailmanmarkkinoille.

2.Pullonkaulat

Tällä hetkellä tuhansia vaunuja odottaa tulliselvitystä Ukrainan puolella naapurijäsenvaltioiden rajoilla. Siiloissa on edelleen varastossa paljon viljaa valmiina vietäväksi. Vaunujen keskimääräinen odotusaika on tällä hetkellä 16 päivää, joissakin EU:n ja Ukrainan rajanylityspaikoissa jopa 30 päivää. Myös rekka-autojen odotusajat rajoilla ovat liian pitkiä. Näiden logististen esteiden vuoksi Ukrainan viranomaiset ovat joutuneet asettamaan vientirajoituksia tiettyihin suuntiin.

Komissio on määrittänyt tiiviissä yhteistyössä EU:n jäsenvaltioiden, Ukrainan viranomaisten sekä liikenne- ja maatalousalojen edustajien kanssa useita pullonkauloja, jotka voivat vaikeuttaa Ukrainan viennin ja tuonnin erittäin tarpeellista uudelleenreititystä ja jotka koskevat seuraavia seikkoja:

-Ukrainassa käytössä oleva raideleveys on 1 520 mm (leveäraiteinen rata), kun taas EU:ssa vakioraideleveys (UIC:n raideleveys) on 1 435 mm. Tämä tarkoittaa, että ukrainalaisia vaunuja ei voida käyttää useimmissa EU:n jäsenvaltioissa ja että tavarat on siirrettävä leveäraiteisella radalla kulkevista vaunuista EU:n vakioraideleveyden mukaisiin vaunuihin. Tällainen uudelleenlastaus on suoritettava rajanylityspaikkojen läheisyydessä sijaitsevissa logistiikkatiloissa rajan molemmin puolin joko vaihtamalla vaunujen telit tai lastaamalla tavarat leveäraiteiselle radalle tarkoitetuista vaunuista EU:n vakioraideleveyden mukaisiin vaunuihin.

-Nykyinen uudelleenlastauskapasiteetti on selvästi riittämätön, eikä sitä ole mukautettu suurten rahtimäärien hoitamiseen. Lisäksi uudelleenlastaus vie paljon aikaa ja siihen tarvitaan erikoislaitteita. Uudelleenlastauspaikoilla ei välttämättä ole tarpeeksi laitteita, tai niiden kapasiteetti ei riitä vastaamaan kysynnän äkilliseen kasvuun.

-Vaikka Venäjä on saartanut Ukrainan merisatamat, Tonavan varrella sijaitseviin Ukrainan sisävesisatamiin pääsee myös tietyillä merialuksilla. Tällä hetkellä ne pystyvät kuitenkin kattamaan vain melko pienen osan viennin kokonaistarpeesta ja niiden toimintaan vaikuttavat lisääntyneet riskit, jotka liittyvät purjehtimiseen Mustanmeren pohjoisosissa. Lisäksi Odessan rautatie- ja maantieyhteydet ovat haavoittuvia.

-Yhteyksien hoitaminen rekoilla on vaikeaa, koska ajoneuvoja ei ole riittävästi saatavilla, kuljetusoikeuksiin sovelletaan tiettyjä rajoituksia, ajoneuvojen rajatylittävä liikkuminen on vaikeutunut muiden sääntöjen vuoksi, asiakirjojen myöntämiseen ja voimassaoloon liittyy hallinnollisia ongelmia ja rekka-autonkuljettajista on puute sekä Ukrainassa että EU:ssa. Rekka-autot joutuvat odottamaan rajoilla usein yli 12 tuntia.

-Sidosryhmiltä saadun palautteen mukaan rajatarkastukset (kasvinsuojelu- ja eläinlääkintätarkastukset sekä tulliselvitykset) aiheuttavat kuljetuksille edelleen tarpeettomia ja kalliita viivästyksiä.

3.Toimintasuunnitelma EU:n ja Ukrainan solidaarisuuskaistoja varten

Vaikka Euroopan komissio ei voi korvata EU:n toimijoiden ja ukrainalaisten viljanmyyjien välisiä kaupallisia järjestelyjä, se voi auttaa helpottamaan sidosryhmien ja asianomaisten viranomaisten välistä koordinointia. Lyhyen aikavälin toimenpiteillä on hyödynnettävä olemassa olevia logistisia mahdollisuuksia, ja keskipitkän ja pitkän aikavälin lisätoimilla olisi luotava edellytykset Ukrainan sodanjälkeiselle kaupalle ja tuettava maan jälleenrakentamista.